
נסת העשרים
מושב שלישי
<פרוטוקול מס' 728>
מישיבת ועדת הכספים
יום שלישי, י"ט בסיון התשע"ז (13 ביוני 2017), שעה 11:30
<סדר היום:>
<1. חשש מהעברת מיזם תמנע לירדן ופיטורי מאות עובדים בדרום>
<2. חשש מהעברת מיזם תמנע לירדן ופיטורי מאות עובדים בדרום>
<3. חשש מהעברת מיזם תמנע לירדן ופיטורי מאות עובדים בדרום>
נכחו:

<חברי הוועדה:> 
משה גפני – היו"ר
דוד ביטן

איתן ברושי

יצחק וקנין

מיקי לוי

<מוזמנים:> 
	אלישבע מזי"א
	–
	ראש מטה מנכ"ל משרד האוצר, משרד האוצר

	רחל גדסי
	–
	מנהל תחום מפקח ארצי - תכנון ומדיניות, משרד האוצר

	אסי מסינג
	-
	משרד האוצר

	ינון גוטבליק
	-
	משרד האוצר

	רון אייפר
	–
	יועץ כלכלי, משרד ראש הממשלה

	שארבל שחאדה
	–
	מנהל אגף מחצבות ומכרות, משרד התשתיות הלאומיות, האנרגיה והמים

	יוסי וירצבורגר
	–
	מנהל מינהל אוצרות הטבע, משרד התשתיות הלאומיות, האנרגיה והמים

	מרצדס צרפתי
	–
	יועצת המנכל וממונה על חוק חופש המידע, משרד הכלכלה והתעשייה

	שי דרגן
	–
	מרכז בכיר ביקורת השקעות מרכז השקעות, משרד הכלכלה והתעשייה

	יעל דקל שפריר
	–
	הייעוץ המשפטי לממשלה, משרד המשפטים

	שרית פלבר
	–
	משפטנית, משרד המשפטים

	מירב ליבנה
	–
	מתמחה, משרד המשפטים

	קרלה גרסיה גרנדוס
	–
	מנכל"ית, ערבה מיינס בע"מ

	דרור פרופר
	–
	כלכלן, ערבה מיינס בע"מ

	דב אברמוביץ
	–
	עו"ד, ערבה מיינס בע"מ

	יוסי שניר
	–
	יועץ, ערבה מיינס בע"מ

	סבסטיאן ויזיאנו
	–
	ועד עובדים, ערבה מיינס בע"מ

	מוחמד אבו נאדי
	–
	עובד, ערבה מיינס בע"מ

	לין דותן
	–
	עובדת, ערבה מיינס בע"מ

	דוד דהאן
	–
	נציג הארגונים החברתים


<ייעוץ משפטי: >
שיר שפר
<מנהל/ת הוועדה:>
טמיר כהן
<רישום פרלמנטרי:>
רויטל יפרח
<חשש מהעברת מיזם תמנע לירדן ופיטורי מאות עובדים בדרום,> של ח"כ אראל מרגלית (מס' 5344(.
<היו"ר משה גפני:>
אנחנו ממשיכים את הישיבה. אני מחדש את ישיבת ועדת הכספים. אנחנו בדיון מהיר בנושא: חשש מהעברת מיזם תמנע לירדן ופיטורי מאות עובדים בדרום של חבר הכנסת מיקי לוי, דוד ביטן ואראל מרגלית. אנחנו קיימנו דיון על העניין הזה, אני מבקש לדעת ממשרד האוצר איפה זה עומד. המנכ"ל לא פה?

<אסי מסינג:>
לא. אני אייצג את עמדת המשרד.
<דוד ביטן (הליכוד):>
מה יש לך לייצג? אתם הבטחתם את זה מיליון פעם, וכל פעם עושים משהו אחר. למה צריך לייצג? תנו את הכסף וזהו.

<היו"ר משה גפני:>
בבקשה.

<אסי מסינג:>
מייצג במובן לומר אותה, לא במובן של - -

<קריאה:>
המנכ"ל עסוק ברפורמות. 

<דוד ביטן (הליכוד):>
אני מציע שמכיוון שהמנכ"ל לא הגיע, לא לקיים את הישיבה.
<איתן ברושי (המחנה הציוני):>
לא, להיפך.
<דוד ביטן (הליכוד):>
לא לקיים את הישיבה כי הוא מזלזל בנו.
<קריאות:>
הוא לא מזלזל - - -

<דוד ביטן (הליכוד):>
למה לא? הוא ניהל את המשא ומתן, הוא ישב, הוא עשה, הוא הכל. לא יצא כלום מהישיבה הזאת, אני מאד מצטער.
<אסי מסינג:>
זה לא עניין של זלזול - - 

<דוד ביטן (הליכוד):>
לא יצא כלום מהישיבה הזאת.

<יצחק וקנין (ש"ס):>
אתה מכיר את המערכון "היה צליל של זלזול"?
<דוד ביטן (הליכוד):>

תשמע לי, מחר תעשה את הישיבה הזאת, כשהמנכ"ל גם יהיה. מה זה ההפקרות הזאת?
<אלישבע מזי"א:>
תנשמו רגע. היו לנו שיחות הכנה אתו, אנחנו כולנו מעודכנים.

<דוד ביטן (הליכוד):>
אל תהיו מעודכנים. תודה שאתם מעודכנים ורוצים להתחיל, אנחנו לא מחפשים עדכון, אנחנו מחפשים החלטות.

<איתן ברושי (המחנה הציוני):>
תן להם, הם קיבלו את דעתנו. עכשיו בוא נשמע.

<אסי מסינג:>
זה לא עניין של זלזול. אם היינו מזלזלים לא היינו - - 
<דוד ביטן (הליכוד):>
לא, אתם קיבלתם עדכון ואתם הולכים לעדכן אותנו. תודה רבה. 
<אסי מסינג:>
אם היינו מזלזלים, אני גם לא הייתי מגיע לישיבה הזאת ולכן אין כאן שום עניין של זלזול.

<יצחק וקנין (ש"ס):>
אוי ואבוי מה שאתה אומר עכשיו.

<דוד ביטן (הליכוד):>
אני אומר לך, כבוד היושב ראש, תקשיב טוב - -
<יצחק וקנין (ש"ס):>
מה זה גם אתה לא היית מגיע?

<דוד ביטן (הליכוד):>
אני לא מוכן לקבל עדכון, עדכון לא מעניין אותי.
<איתן ברושי (המחנה הציוני):>
עוד מעט המפעל עובר לירדן מרוב עדכונים.
<דוד ביטן (הליכוד):>
אנחנו באנו לקבל עדכון? אנחנו כבר מעודכנים.

<איתן ברושי (המחנה הציוני):>
ביטן, עכשיו אני שומר עליהם - תן להם רגע לדבר.
<דוד ביטן (הליכוד):>
מה יצא מזה? תקבל עדכון? מה, באת לקבל עדכונים?
<איתן ברושי (המחנה הציוני):>
אולי יש בשורות?

<דוד ביטן (הליכוד):>
מה השטויות האלה? לא באנו לקבל עדכונים. עדכונים זה למישהו אחר.

<היו"ר משה גפני:>
מה הסוף של הדיווח? הסוף.
<אסי מסינג:>
זה קצר. הסוף וההתחלה אותו דבר: בשורה התחתונה אין להבנתנו יכולת משפטית להעביר ל"ערבה מיינס" סכום נוסף מעבר למה שאושר בכתב האישור. 
<היו"ר משה גפני:>
איזה צו אישור?

<אסי מסינג:>
כתב אישור.

<היו"ר משה גפני:>
כמה אושר להם?

<אסי מסינג:>
אושר להם 115 מיליון ש"ח. ככל שמשרד הכלכלה יודע להעריך את - -
<דוד ביטן (הליכוד):>
כמה הוספתם להם מהישיבה – אל תגיד לנו במספרים שאנחנו לא מתמצאים בהם.
<מיקי לוי (יש עתיד):>
- - - על 80 מיליון. מה נגמר?

<דוד ביטן (הליכוד):>
לא, 35. זה אני יודע מהמנכ"ל.

<היו"ר משה גפני:>
רגע, שנייה. מי כן יודע?

<אסי מסינג:>
אם תתנו לי להשלים שני משפטים תדעו הכל.
<היו"ר משה גפני:>
בבקשה. דוד, אני אסגור את הישיבה, אני כבר רואה אז רגע, חכה דקה.
<דוד ביטן (הליכוד):>
אתם עושים צחוק מהכנסת.

<היו"ר משה גפני:>
דקה דוד, בבקשה.

<אסי מסינג:>
קודם כל, כמו שאמרתי קודם לכן, משרד האוצר אף פעם לא עושה צחוק מהכנסת - -
<דוד ביטן (הליכוד):>
עושים צחוק, כן, ואני אסביר גם למה. אני רוצה לדבר.

<אסי מסינג:>
- - - עכשיו, אם תתנו לי להשלים שני משפטים - - 
<היו"ר משה גפני:>
בבקשה, שני משפטים.

<דוד ביטן (הליכוד):>
אתה יכול להגיד "לא" ארבע פעמים, זה יצא אותו דבר.
<היו"ר משה גפני:>
דוד, אני נתתי לו לדבר אז אני מבקש שהוא ידבר. דבר בקצרה ותגיד את העיקר בגלל שכבר קיימנו דיון על זה.
<אסי מסינג:>
זה יהיה קצר. כמה שתרצו אני ארחיב ואני אהיה מאוד קצר: יש לנו פה כתב אישור שניתן בשנת 2009 כמדומני - - 
<קריאה:>
2010.
<אסי מסינג:>
- - ופקע בשנת 2013, והוקפא לצורך העניין על ידי משרד הכלכלה מספר שנים. ככל שמשרד הכלכלה והמנגנונים הקיימים אצלו, מאריך את אותו כתב אישור לתקופה נוספת, אין מבחינתו, כמשרד אוצר, מניעה לעשות - -
<היו"ר משה גפני:>
כמה כסף?
<אסי מסינג:>
מדובר ב-115 מיליון שקל.
<דוד ביטן (הליכוד):>
אבל זה היה להם תמיד.

<אסי מסינג:>
זה היה כתב האישור. באשר לדרישות לסכום נוסף מעבר לאותם 115 מיליון ש"ח, להבנתנו המשפטית כמשרד אוצר ונדמה לי ששותפים לזה גם משרד הכלכלה, אין יכולת העברה של כספים נוספים ל"ערבה מיינס" שהם פתוחים ספציפית אך ורק ל"ערבה מיינס".
<דוד ביטן (הליכוד):>
זאת אומרת, גם ה-35 מיליון שאמר המנכ"ל, גם זה לא? 

<אסי מסינג:>
נכון.

<היו"ר משה גפני:>
גם ה-35 מיליון, גם לא?

<דוד ביטן (הליכוד):>
אתם צריכים להתבייש. אז מה, הוא שיקר אותי המנכ"ל גם כשהוא אמר לי 35 מיליון?

<אסי מסינג:>
המנכ"ל לא שיקר אותך - -
<דוד ביטן (הליכוד):>
למה לא? אני מבקש, תן לי רגע לדבר, חבל על הזמן. יש גבול גם לשקרים.

<היו"ר משה גפני:>
דקה, רגע. רק שנייה. היה דיון - - 
<אסי מסינג:>
אין פה עניין של שקרים. 
<דוד ביטן (הליכוד):>
ברור, כי הוא אמר לי שעשו ישיבות וסיכמו. הוא אמר לי ועכשיו אתה בא להגיד לי שגם זה לא?

<אסי מסינג:>
אני מציע לא להשתמש במילים כאלה לפרוטוקול.

<דוד ביטן (הליכוד):>
ודאי, אני אשתמש לפרוטוקול כי הוא אמר לי 35 מיליון. לאחר ישיבות עם האוצר אתה מגיע עכשיו עם עדכון שגם זה לא. הוא שיקר אותי, מה זאת אומרת?
<אסי מסינג:>
- - -

<היו"ר משה גפני:>
רגע דוד, דקה.
<דוד ביטן (הליכוד):>
אז למה הוא לא אמר לי את זה אז?
<היו"ר משה גפני:>
אסי, מה הוויכוח? לא להשתלח בחבר כנסת. הוא רוצה להשתלח וזו זכותו, יש לו חסינות. רק שניה – אני רק רוצה שתדעו שהיה דיון פה, בוועדה. אנחנו אישרנו את הבקשה שלכם לגבי "כיל". אישרנו את מה שביקשתם, היה פה לא קל - -
<דוד ביטן (הליכוד):>
כן, אני עכשיו אגיד את הדברים כמו שהיו בחוץ. פעם אחת ולתמיד אני אשים אתכם בדיוק בעמדה שלכם. הבנת אותי?
<היו"ר משה גפני:>
דוד, אבל תן לי להשלים, אני אתן לך לדבר. אישרנו את זה ובתנאי - - 
<דוד ביטן (הליכוד):>
חבורת שקרנים.

<היו"ר משה גפני:>
- - ש"ערבה מיינס" יקבלו 80 מיליון שקל. על זה היה מדובר. אף אחד לא אמר – בסדר, אל תעשה - -

<דוד ביטן (הליכוד):>
לא, עשו בדיקה במשרד ראש הממשלה.

<היו"ר משה גפני:>
אל תגיד לי, אני ניהלתי פה את הישיבה, אישרנו את מה שביקשתם, הסכמתם להתחייבות הזאת.
<קריאה:>
לא הסכמנו להתחייבות הזאת.

<היו"ר משה גפני:>
את לא מתערבת בתוך הדברים שלי, עם כל הכבוד. מספיק כבר. היתה ישיבה אצלי בחדר הישיבות עם מנכ"ל משרד ראש הממשלה ועם מנכ"ל משרד האוצר, והיה שם ויכוח בין שני המנכ"לים, ואמרנו: תגיעו להסכמה, אנחנו לא יכולים להפקיר מאות עובדים בדרום. אני נועל את הישיבה.

<דוד ביטן (הליכוד):>
תן לי רגע להגיד.

<היו"ר משה גפני:>
תגיד, זה לא מעניין אותי כבר.

<דוד ביטן (הליכוד):>
זה חוצפה לבוא ולהגיד שנתת 35 מיליון. אז קודם כל, המצב היה כזה, ולמה אני אומר שאתם משקרים? כי לאורך כל הדרך אתם "סיבנתם" אותנו, הבנתם אותי? אני הגשתי הסתייגות על העניין כי לא יכול להיות שאנחנו שבגלל "כיל" נגרום למפעל שלם ליפול החוצה. באתם ואמרתם: תוריד את ההסתייגות, הם יקבלו פיצוי. למה? מכיוון שאם לא היו "ערבה מיינס" נפסיד בבג"ץ. זה יהיה חוק שרק שייך ל"כיל". אני אגיד את הדברים. אני אף פעם לא אומר את הדברים שיש בחוץ. אמרתם לי את זה במפורש: אתה דופק לנו את הבג"ץ והמדינה תפסיד הרבה כסף. אז אמרתי שאין לי עניין כזה, אני סומך עליכם. אתם מוכנים לתת פיצוי כדי להשאיר את המפעל כי הבעיה היא לא "ערבה מיינס". הבעיה היתה כימיקלים לישראל. שם היה הכסף הגדול.
<מיקי לוי (יש עתיד):>
"ששינסקי 2".

<דוד ביטן (הליכוד):>
נכון. ובסופו של דבר, משרד ראש הממשלה לקח את זה על עצמו, ואחרי עבודה שנעשתה אמרה 80 מיליון. לזה אתם בהתחלה הסכמתם ואחר כך כמובן בא המנכ"ל ואמר לי 35 מיליון. זה הבדיקה של משרד האוצר. עכשיו אתה בא ואומר שזה אפס? תגיד לי: מה, אתה חושב שאתה עושה צחוק מאתנו? אתה חושב שאנחנו נשב פה וכל הזמן נשמע את המוסיקה שלכם? אז נגמר הסיפור הזה, אוקי? אני מבקש לא רק לסגור את הישיבה, אני מבקש באופן מפורש – אני מרגיש שרימו אותי לאורך כל הדרך, ואני רוצה שתהיה החלטה של הוועדה ששום דבר שקשור לאוצר לא יקודם בוועדה הזאת, רק לאחר שהם יפתרו את הבעיה של "ערבה מיינס". זו ההחלטה שאני רוצה. חבורה של זה... באמת, יש גבול לכול דבר. מה אתם חושבים, שאנחנו המטומטמים? זה מה שאתם חושבים?
<אסי מסינג:>
אני מבקש כך: - -
<דוד ביטן (הליכוד):>
אני מבקש החלטה של הוועדה. זה הכל, נגמר הסיפור הזה.

<אסי מסינג:>
אם יורשה לי - -

<דוד ביטן (הליכוד):>
אתם צריכים להתבייש, מנכ"ל האוצר.
<איתן ברושי (המחנה הציוני):>
לכל פקיד יש שר.

<דוד ביטן (הליכוד):>
אבל לתת 460 מיליון לעזריה בתקציב המדינה זה היה בסדר גמור, נכון? לאיזה שהוא חוק שלא עוזר לאף אחד, איזה יום אחד חופשה, 460 מיליון. אבל לעובדים השקופים בנגב, להם לא צריך עזרה. הם כלום, הם אוויר. כשהם יעבירו את המפעל לירדן, נראה אתכם, כמה כסף תשקיעו כדי להחזיר את המפעל פנימה.
<היו"ר משה גפני:>
אוקי רבותי, הישיבה סגורה. נגמר. יש גבול לכמה אנחנו מוכנים לספוג.
<אסי מסינג:>
מותר אבל לפחות - -

<היו"ר משה גפני:>
לא, לא. אתה לא הכתובת. הכתובת זה המנכ"ל. הוא התחייב פה, למה הוא לא בא? מה הוא שולח אותך?
<מיקי לוי (יש עתיד):>
- - - יש פתרון?

<דוד ביטן (הליכוד):>
איזה פתרון? 35 מיליון? רצינו להתווכח בין 80 ל-35. פתאום הם באים והכל לא.
<היו"ר משה גפני:>
אני סגרתי את הישיבה.

<איתן ברושי (המחנה הציוני):>
הערה אחת אני מציע, דקה. 
<קריאות:>
- - - 

<איתן ברושי (המחנה הציוני):>
הישיבה הסתיימה. אסי, שמענו אתכם מספיק - -

<דוד ביטן (הליכוד):>
לא רוצים לשמוע אותך בכלל. אמרת שלילי לגמרי, אז איפה ה-35? לא רוצים לשמוע אותך. יושב פה ציבור שלשמוע שלילי - - 

<אסי מסינג:>
אם יורשה לי בכל זאת שתי דקות - -

<דוד ביטן (הליכוד):>
משרד ראש הממשלה זה כלום, רק אתם. רק אתם, נכון?

<היו"ר משה גפני:>
הישיבה סגורה, להפסיק את הפרוטוקול. הישיבה סגורה. אנחנו מחדשים את הישיבה ב-13:00 על הנושא של בנק ישראל.
<הישיבה ננעלה בשעה 12:19.>

